ཕྱི་ཟླ་༤ཚེས་༢༠ཉིན་བོད་ཀྱི་ཟློས་གར་དུ་ཞོ་སྟོན་དུས་ཆེན་དབུ་འཛུགས་གནང་སོང་བ་དང་།བཙན་བྱོལ་བོད་པའི་ས་གནས་ཁག་མང་པོ་ནས་ལྷ་མོའི་ཚོགས་པ་ཁག་དྷ་སར་འཛོམས་ནས་ལྷ་མོའི་འཁྲབ་གཞུང་གཟིགས་འབུལ་ཞུས་དང་ཞུ་བཞིན་ཡོད་འདུགབོད་ཀྱི་ཟློས་གར་ཚོགས་པ་ནི་བཙན་བྱོལ་ནང་གི་གཞུང་ཁོངས་རང་སྐྱོང་སྡེ་ཚན་རྙིང་ཤོས་གྲས་ཀྱི་གཅིག་ཡིན་པ་དང་།ད་བར་བོད་ཀྱི་སྲོལ་རྒྱུན་གཞས་སྣ་འཁྲབ་སྟོན་དང་།ལྷ་མོའི་འཁྲབ་གཞུང་ཁག་སོགས་བོད་པ་རང་གི་ཐུན་མོང་མ་ཡིན་པའི་སྒྱུ་རྩལ་ཁག་མི་ཉམས་རྒྱུན་འཛིན་གྱི་ཐོག་ནས་གྲུབ་འབྲས་རླབས་ཆེན་བཞག་ཡོད་ལ།གནས་སྟངས་འདིའི་ཐོག་ནས་བོད་ཕྱི་ནང་ཀུན་ལ་མིག་དཔེར་འོས་པ་ཞིག་ཏུ་གྱུར་ཡོད།དེ་ལྟར་ཡོང་བ་ཡང་ལས་སླ་པོ་ཞིག་གཏན་ནས་མིན་པར།བཙན་བྱོལ་བོད་མི་རྣམས་སྐད་ཡིག་དང་རིག་གནས་མི་གཅིག་པའི་སྤྱི་ཚོགས་ཤིག་ཏུ་ཐིམ་ནས་བསྡད་ཡོད་པ་དང་།དུས་ཚོད་ཀྱི་འགྱུར་ལྡོག་དང་བསྟུན་ནས་ན་གཞོན་ཚོའི་བསམ་བློ་དང་རིན་ཐང་གི་ལྟ་ཚུལ་ལའང་འགྱུར་བ་ཆེན་པོ་འགྲོ་བཞིན་པའི་དུས་ཚོད་ཅིག་ཏུ་གྱུར་ཡོད།